[{"text_idx": "#000004", "text": "Oherwydd fy nghariad at yr amgylchedd rwy\u2019n gwirfoddoli i Stump Up for Trees, elusen sydd a\u0302\u2019r nod o blannu miliynau o goed yn yr ardal er mwyn brwydo effeithiau newid yn yr hinsawdd a cholled cynefinoedd ar gyfer bywyd gwyllt. Dyma fy ffordd i o roi\u2019n o\u0302l i\u2019r gymuned ac i\u2019r amgylchedd. Mae hefyd yn fy ngalluogi i fod yn fywiog trwy gerdded y bryniau, cysylltu a\u0302 gwahanol bobl, dysgu am yr amgylchedd ac mae hefyd yn rhoi digon o amser i mi sylwi ar harddwch y dirwedd sydd o\u2019m cwmpas."}, {"text_idx": "#000006", "text": "Yn ogystal a\u0302 cherdded, rydw i hefyd yn hoffi mynd ar fy meic a chysylltu a\u0302 beicwyr eraill. Fodd bynnag, fi fydd yr un yng nghefn y grw\u0302p yn aml, gan fy mod yn hoffi treulio amser yn sylwi ar y bywyd gwyllt. Rwy\u2019n ceisio adnabod popeth y byddaf yn ei weld a dysgu mwy amdanynt. Weithiau fe fyddant hwythau yr un mor chwilfrydig a\u0302 fi, fel y ceffylau sydd i\u2019w gweld yn y llun isod! Fe fyddaf bob amser yn cadw llygad allan am unrhyw anifeiliaid a fydd efallai wedi\u2019u hanafu. Yn anffodus byddant yn aml mewn cyflwr sydd y tu hwnt i achubiaeth ond weithiau gellir eu hachub. Sylwais ar y titw tomos las hwn yn gorwedd ar ei gefn ar y ffordd, roeddwn i\u2019n tybio ei fod wedi cael ei daro gan gar. Codais ef i fyny a\u2019i gadw\u2019n gynnes nes fy mod yn siw\u0302r ei bod yn ddiogel iddo hedfan i ffwrdd unwaith eto. Mae\u2019n deimlad rhyfeddol pan fydd hynny\u2019n digwydd."}, {"text_idx": "#000011", "text": "Rwy\u2019n cael cymaint o fudd o arddio, y llawenydd dyddiol o ofalu am blanhigion a bywyd gwyllt, rhoi cartref i natur ac mae gwylio bywyd gwyllt yn ffynnu yn y man rydw i newydd ei greu yn bleser pur. Rwy\u2019n gwneud yn siw\u0302r fy mod yn sylwi ar yr holl greaduriaid y gallaf eu gweld. Hyd yma rydym wed gweld brogaod, ystlumod, draenogod, gwenyn, gloy\u0308nnod byw a chymaint o bryfed gwahanol! Mae\u2019r gwrychoedd bob amser yn llawn adar, ac mae\u2019n deimlad cyffrous iawn i weld yr adar ysglyfaethus a\u2019r tylluanod pan fyddant yn ymweld."}, {"text_idx": "#000012", "text": "Rydw i hefyd wedi dechrau tyfu llysiau, y byddaf yn eu rhannu gyda fy nheulu, fy ffrindiau a\u2019m cymdogion, ac wrth gwrs y bywyd gwyllt! Bydd cnwd swmpus ar y goeden afalau bob blwyddyn a byddaf yn eu gosod ar wal yr ardd fel y gall unrhyw un sy\u2019n pasio heibio helpu eu hunain iddynt."}, {"text_idx": "#000013", "text": "Fy ngardd yw fy hoff le i aros am ychydig a sylwi. Mae\u2019n newid bob dydd, ac mae blas y cynnyrch cartref, harddwch, synau ac arogleuon hyfryd yr ardd yn rhoi cymaint o bleser i mi. Efallai mai dim ond gardd gefn fach yw hi, ond mae\u2019n golygu popeth i mi ac i\u2019r bywyd gwyllt."}]